text: Regionen sælger sygehuset i Augustenborg
  28 april 2014 kl. 15.44
  Mandag besluttede regionsrådet i Region Syddanmark at sælge sygehuset i Augustenborg til statens ejendomsselskab, Freja ejendomme A/S.
  Augustenborg Sygehus i Sønderborg kommer til at stå ledigt, når psykiatrien flytter til et nyt psykiatrisygehus i Aabenraa i 2015. Derfor sælger Region Syddanmark sygehuset til det statslige selskab Freja ejendomme, der skal udvikle syghuset og sælge det videre med fortjeneste.
  - Vi ser det som en vigtig samfundsopgave at få skabt nyt liv i ejendommene til glæde for lokalsamfundene og Region Syddanmark, siger den administrerende direktør i Freja ejendomme A/S, Karen Mosbech, i en pressemeddelelse.
  Region Syddanmark kan forvente at få mindst 50 procent af det samlede overskud, hvis sygehuset bliver solgt videre. Hvis overskuddet kommer over 40 millioner, får regionen 80 procent af overskuddet.
  FAKTA
  Region Syddanmark sælger Augustenborg, Hviding, Faaborg og Ringe sygehuse til Freja ejendomme A/S for samlet 16,7 mio. kroner. Det statslige ejendomsselskab Freja A/S skal renovere og udvikle områderne, så de kan sælges videre med fortjeneste.Købesummen fordeler sig på følgende måde; Augustenborg Sygehus 0 kr., Hviding Sygehus 2,9 mio. kr., Faaborg Sygehus 5,5 mio. kr. og Ringe Sygehus 8,3 mio. kr.
  
  